khistorydata/jeongjo-sjw-relations huggingface dataset:
정조 10년
丙午六月初二日酉時。上詣魂宮。親臨加漆入侍時。行都承旨金頤柱。行左承旨金思穆。同副承旨李集斗。記事官金孝建。事變假注書李德鉉。記注官金健修。記事官尹行任。以次侍立訖。引儀引魂宮都監都提調洪樂性。都監堂上徐有隣趙時俊尹蓍東。都廳尹㬦。郞廳李晩秀李一源。率漆工入就魂宮階下。引儀引宗戚執事黃仁點趙寬鎭金時默洪後榮洪最榮洪久榮。司書徐美修。文學金履鏞。翊衛尹昌濂。侍直徐弘輔入就位。左通禮導上就位。宗戚執事黃仁點等。詣欑室開戶。都提調洪樂性。以下率漆工人陞堂。左通禮導上入詣梓室前。加漆訖。都提調以下還復位。左通禮跪啓請哭。上哭。贊儀唱俯伏哭。都提調以下俯伏哭。左通禮啓請止哭。上止哭。贊儀唱止哭興平身。都提調以下止哭興平身。上命都監都提調魂宮都監堂郞進前。樂性等承命進伏。上曰。紅箭門內。仍以大轝進發。詣丁字閣。則肩轝不過宮門內所用。故闕外則昨命除之矣。卿等之意。何如。都監都提調洪樂性曰。闕門外。雖無所用。係是靷行時儀文。恐不可廢閣矣。魂宮都監堂上徐有隣曰。禮葬之有肩轝。大關儀文。載在補編。紅箭門內。雖或不用。恐不可不排列於靷行時矣。魂宮都監堂上尹蓍東曰。儀文所在。不可廢閣。雖在宮門之外。依前仍用。恐合事宜矣。上曰。然則依前例陳列到墓所。服色。卽爲燒火。可也。出擧條時俊曰。磊碌之需用甚多。而産處只是長鬐一邑而已。且自本官。例爲掘置。以待京司之取用。別無貽弊民間之端。雖伏承切勿卜定之下敎。而此等難貿之物。不可不量宜卜定。限五百斗。卽爲上納之意。分付本道。何如。上曰。依爲之。出擧條上命轝士大將入侍。賤臣承命出。與李漢昌偕入進伏。上曰。聞轝士軍。例爲屢度點考云。若然則亦至煩弊。雜色軍。則勿爲點考。只擔轝軍點考。使之措備服色。可也。漢昌曰。五部所報。一竝點考。觀其身須實否。以爲點退之地計耳。上曰。實軍當爲數千餘名。只實軍點考。不實軍及赴役軍。勿爲點考。直爲出送役所似好。蓋其點考之際有弊故耳。樂性曰。聖意雖出於軫念民弊。而一次點考。然後可知其身須當否。家計貧富。一次點考。則恐不可已矣。上曰。雖一次點考。何以知其虛實貧富耶。務從簡便。以除民弊。可也。有隣曰。今番墓所自願赴役法聖倉漕卒等。當年身役。特爲除減事。命下矣。赴役名數爲二百二十名。而聞騎船漕卒。元無身布。只有各其邑煙役云。今此下敎。寔出軫念之德意。則不可以無身役而置之。身布代一年煙役特爲除減之意。分付該道。何如。上曰。依爲之。更加申飭。今明內下送。可也。出擧條命退。諸臣以次退出。
정조 10년
行都承旨金頤柱魂宮直。行左承旨金思穆坐。右承旨趙衍德坐直。左副承旨尹行元坐。右副承旨李謙彬偕來進去。同副承旨李集斗坐直。注書金孝建仕一員未差。假注書金祖淳仕直。事變假注書李德鉉魂宮直。
정조 10년
金思穆啓曰。濟州前牧使尹得逵有旨祗受狀啓後錄老人。前已下批矣。時牧使李命俊。又爲抄啓而依數疊錄。無一加抄。所當請推還送。而矇然入啓。至有下批之命。臣之不察。已極惶悚。而該牧使之不能審愼。有此後錄謄啓之擧。事極駭然。從重推考。原狀本勿施。何如。傳曰。允。
정조 10년
傳于李集斗曰。大臣備局堂上引見。
정조 10년
李集斗啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
李集斗啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于金頤柱曰。禮房承旨入侍。
정조 10년
有政。吏批。判書李命植進。參判趙時偉式暇。參議金宇鎭進。行都承旨金頤柱進。以李祖承爲戶曹參議。徐龍輔爲大司成。徐浩修爲藝文提學。金魯鎭爲司譯提調。權爲順康園守奉官。李秉模爲禮曹參判。尹尙東爲兵曹參判。朴天行爲禮曹參議。成德雨爲校理。金履翼爲副校理。李敬五爲修撰。成種仁爲修撰。李性源爲工曹判書。李崇祜爲右尹。
정조 10년
兵批。判書鄭昌聖病。參判尹尙東未肅拜。參議柳誼入直進。參知李泰永病。右承旨趙衍德進。副司直單李秉模沈有鎭。
정조 10년
以掌令鄭景祚。持平韓光植。司諫趙弘鎭等牌不進罷職傳旨。傳于李集斗曰。只推。
정조 10년
禮曹判書前望單子入之。尹蓍東落點。
정조 10년
傳于金頤柱曰。左副承旨入侍。
정조 10년
金頤柱啓曰。人生脩短。係天命。不欲委罪於蟣蝨之輩。此也。三司事。須看乙巳以後合啓時。堂后日記。改正云云。反涉無稽。不允附陳事。毋論的傳與爽問。含默之時。爾能開口匡救。予用嘉之。承宣事。果有指揮。固可駭。聽其指揮。亦可駭。譴罷亦云太輕。承旨三司處。令政院査問後。當處分事。命下矣。問于行都承旨沈豐之。右承旨李亨元。左副承旨李祖承。右副承旨徐龍輔等處。則以爲。臣等愚迷鈍劣。觸事顚錯。數行聯疏。辭不別白。致勤問啓之命。相顧惶懍。繼以慙恧。惟彼諫長之疏。事多差爽。語不稱停。反覆看閱。不滿一哂。臺閣處義。本非喉院之所可指揮。延英待罪。只是自家之所以伸。則聖敎初無過中。則臣等何所據而使之待罪。傳敎未嘗書下。則臣等何所爭而至於封繳乎。臣等登筵而承至懇之敎。退閤而傳速停之意。伊時事狀。不過如斯而已。未知諫長。獨於何處。見臣等所未見之絲綸。而至謂之傳敎之過當。繳還之不爲耶。是以臣等置諸無足辨之科。只以數語。略陳難安之義。而至於臺臣之下臺廳一款。伊時臺臣。謂以待罪。來向延英門前。故臣等招致掌吏。問其停連與否。則以爲。方欲停啓云。而仍還臺廳。呼望停啓。復詣延英門外。其來其去。初無一言之或到矣。只緣臣等言辭未免拙澁。事實反歸模糊。嚴敎之下。益增悚蹙。不知所達云。問于執義李延伋前獻納申耆等處。則以爲。臣等不忠無狀。上而貽慽聖心。咸命屢降。下而隳損臺風。人言峻發。俯仰慙懼。無所容措。第其指揮二字。誠莫曉其所以也。承旨筵退之後。招致掌吏。每問合辭之停否。而已則指揮云云。非所可論。臣等洊奉嚴旨。最後辭敎。尤萬萬震剝。不敢留坐臺廳。將欲待命於闕外之意。言送于政院。則答以處分之前。不可徑出云。故進退維谷。仍爲席藁俟勘於延英門前。則待命一款。又非政院之有所指揮矣。惶愧轉甚。不知所達云矣。敢啓。傳曰。知道。
정조 10년
李謙彬啓曰。人生脩短。係天命。不欲委罪於蟣蝨之輩。此也。三司事。須看乙巳以後合啓時。堂后日記。改正云云。反陟無稽。不允附陳事。毋論的傳與爽聞。含默之時。爾能開口匡救。予用嘉之。承宣事。異有指揮。固可駭。聽其指揮。與可駭。譴罷亦云太輕。承旨三司處。令政院査問後。當處分事。命下矣。問于前校理尹羽列處。則以爲。臣於三昨日在直時。聞以三司合啓事。荐下嚴截之敎。而繼聞詣臺兩司。以合辭停啓之意。遣吏通及。故臣果蒼黃上來。則兩司已爲席藁待命於延英門外。臣亦連啓中人。震迫之衷。與兩司無異。有不敢晏然。同俟重勘而已。此外更無所達。且臣家在城外。時値下鑰。問啓有命而今始來待。尤增悚蹙之至云矣。敢啓。傳曰。知道。
정조 10년
趙衍德啓曰。卽者訓鍊都監敎鍊官來言。今日本營發巡日次。而摠察都提調徐命善。方在江郊。不得擧行云。而發巡時急。更鼓已下。何以爲之。敢稟。傳曰。都提調方在摠察。爲兼大將。而尙無變動。更漏今近二鼓。似此事例。古有是否。今夜則將未免闕巡。然一營豈有三師。他營將臣中兼察一款。非可論。本營中軍。自本院發牌權管各牌將卒。行巡城外。牌則卽令時大將。將例發巡事。使之聽傳敎。揆以重宿衛嚴師律之道。未安甚矣。仍以此意。傳于都提調。
정조 10년
右副承旨李謙彬書啓。臣敬奉聖諭。馳往傳諭于西部龍山坊兄弟井契行判中樞府事徐命善所住處。則以爲。臣於屛蟄鄕廬之日。訓局從事官。傳摠察之命。而有若聞靜攝。必當上來之敎。臣以此時。雖不得不退處窮村。區區憂愛之忱。常懷不瑕有損之慮。今奉此敎。一身情悰。有未暇顧。蒼皇登途。來伏江外。以爲從便承候之計矣。卽者近密之臣。齎傳聖諭。諭之以處義之過當。責之以宿衛之瘝曠。促臣入城。令臣登筵。負罪如臣。何以得此。擎讀抑塞。涕淚交頤。臣苟有一分可强之勢。當此聖心哀疚。一國悲遑之時。顧何敢遲徊前却。重貽中朝之酬應。而見今合辭雖停。輿情愈激。逐日公車之沓至者。無非罪臣之論也。其中前掌令館學生之疏。則其所遣辭。無復餘地。爲人臣而受此指目。雖欲自立於天地之間。亦不可得。尙何去就之可論哉。城闉一步。萬無復入之望。而恩數祗歸屑越。私義轉益危蹙。此皆臣窮命所關。撫躬慙悼。寧或無吪。至於軍務管領。事係緊重。有不容一時暫曠。故雖以訓將之薄出近郊。亦有此兼察之擧。則臣之所處。比訓將。不啻倍遠。而歷日虛縻。迄無變通者。其爲壞師律而妨國體。抑云不細。今夜巡綽。又將緣臣而煩稟。此又臣罪上添罪之端。惟願早賜處分。亟被當律。俾得以釋群怒而安私分云。敢啓。傳曰。知道。
정조 10년
趙衍德啓曰。訓鍊都監敎鍊官來言。今日本營巡邏。都提調當爲摠察發巡。而都提調徐命善。方在江郊。不得擧行云。何以爲之。敢稟。傳曰。莫重宿衛。因卿在城外。若致竟夜闕巡。則國體師律之虧損。姑舍是。在卿道理。恐亦不安於心矣。俄於承宣敦諭。略及數事。而日勢向晩。尙未聞簉朝之期。更令承宣。傳予此意。卿須卽起入來事。更令敦諭。承旨傳諭。期於諧入。
정조 10년
右副承旨李謙彬書啓。臣擎奉聖諭。馳往傳諭于西部龍山坊兄弟井契行判中樞府徐命善所住處。則以爲。臣於俄者承宣之回。衷情抑塞。文思短拙。倉卒附奏。自報其辭不達意。卽又近密之臣。臨宣聖旨。至有諧入之命。若使臣。其進其退。可東可西。則今於屢勒誨諭之下。顧何敢膠守迷執。不思變動乎。第臣之來到江郊。祗爲便近承候之計。而及見諸疏謄出之本。則心寒骨驚。猶是歇後語。却恨此行之誤着而不可追矣。擧措顚倒。縱不能復尋鄕路。行止放恣。抑何敢冒入脩門。區區所自量。則惟當蹙伏荒江。血泣訟愆。以畢餘生而已。今若以敦召之頻繁。恩諭之鄭重。乃欲憑恃寵靈。唐突趨承。則廉防無可論。其於國綱。何處義不足恤。其於國體。何至於訓局摠察。尤非江外累臣。所可議到者。排却軍務。已至五六日之久。雖以此亟行師律。臣固甘心。而前啓所陳。未蒙體諒。今又以將致闕巡。責敎至嚴。噫。三軍代領。何等緊重。而爲臣勉出。任他瘝曠。臣雖萬被誅戮。亦何補於宿衛之疎虞。戎政之廢闕也哉。王人來守。迫隘轉甚。而臣則惟有一死而已。瞻天雨泣。席藁俟命云。臣旣承偕入之命。姑爲仍留之意。敢啓。傳曰。知道。俄下敦諭。備悉虛佇之意。及覽書啓。撰辭愈摰。無意入城。予誠愕眙失圖。繼之以慨咄也。近來章奏之侵逼。蓋因外廷未諳伊時事狀。以是之故。一例賜數字之批。以示不摡之意。卿何必過加引咎。不念無辨之義乎。況今合辭已停。一向處義。尤涉過當。日已向曛。發巡在卽。而因卿處外。將未免闕巡。揆以國體。寧不虧傷。悲疚之時。屢煩酬應。以卿體國之誠。亦豈不不安於中乎。簉朝之期。方此臨軒而竢之。卿須體予至意。隨承宣卽爲入城。仍卽擧行訓局兼務事。爾其更爲傳諭。期於偕入。
정조 10년
金頤柱。以禮葬都監都提調意啓曰。內下籠紗祗受後。別單書入之意。敢啓。傳曰。知道。
정조 10년
金頤柱。以戶曹言啓曰。卽接廣興倉所報。則依傳敎六月朔祿俸。更爲輸納于西部龍山坊判付事徐命善所住處。則以爲。今臣情地。決不可自同平人。冒受常廩。屢勤輸送之命。實無奉承之望。席藁惶隕。惟竢威罰云。祿俸不爲領受。何以爲之。敢啓。傳曰。令倉官更爲輸送。
정조 10년
金頤柱。以義禁府言啓曰。朴尙春。杖九十徒二年半。以公罪。收贖放送。照律草記批旨內。如有公議。各減一等事。命下矣。朴尙春十三代祖仁奇開國功臣云。功減一等。杖八十徒二年收贖之意。敢啓。傳曰。知道。
정조 10년
義禁府啓目。公山前判官朴綏源原情云云。判付問目內辭緣。泛稱遲晩。刑推得情。何如。判付啓。除刑推。議處爲良如敎。
정조 10년
義禁府啓目。粘向前洪彦喆議處云云。以此照律。何如。判付啓。依允。
정조 10년
義禁府啓目。粘向前李周鳳議處云云。以此照律。何如。判付啓。附過放送爲良如敎。
정조 10년
行副司直鄭尙淳疏曰。伏以。仁天不吊。奪我聖嗣。奠安之國勢。忽覺孤危。蹈舞之人情。旋復號咷。嗚呼。此何事耶。帀域含生。莫不奔走痛泣。如不欲生。伏況我殿下以止慈之情。遭逆理之慽。俯仰之頃。公除已過。玄隧又卜。觸事哀慟。何以堪遣。區區下情。竊不勝摧裂煎悶之至。仍伏念。臣病難供職之狀。業已聖明之所俯燭。同朝之所共憫。而至今蹲冒。一味瘝素。戎垣重地。長作養病之坊。臣心惶蹙。殆若窮無所歸。而在朝家綜核之政。亦豈可一任其虛縻。使公私兩妨也哉。苟使臣。有一分可强之勢。則當此上下悲遑之日。豈敢爲瀆擾之計。而其奈三歲宿症漸就危劇。又自月前。風氣大肆。證類再中。一暈不省。僅免奄忽。而手足之癱瘓者。今則委棄不遂。語言之蹇澁者。今則殆近瘖廢。床褥之間。轉側亦復須人。飮啖之間。匙箸不能自運。當暑閉戶。長時昏倒。眞元日就澌削。精神常在煙霧。藥餌無功。醫人速手。軀殼徒存。便一僵尸。又況向日扈衛之役。他無變通。力疾擔赴。而撼頓之餘。失攝多端。風邪外襲。諸症越添。昏昏僵臥。不辨晝宵。氣息綿綴。若將待晝。其他危兆敗症。固不敢一一煩陳於悲疚靜攝之中。而此生此日。恐無復起之望。瞻望宸極。不勝耿結。玆敢瀝血哀籲於慈覆之天。伏乞聖明。諒賤疾之益痼。念營務之久曠。亟許遞改臣職名。俾得安意調病。獲保殘喘。以卒生成之澤焉。答曰。省疏具悉。卿其勿辭行公。
정조 10년
工曹判書李性源疏曰。伏以。皇天不吊。臣民無祿。惟我春宮邸下奄棄賓僚。离輝永閟。玄隧已下。盤泰之基。忽成孤危。蹈舞之聲。遽變號咷。神理難諶。群心靡屆。伏惟我殿下。以止慈之情。遭無涯之慼。痛悼悲念。尙何寬抑。區區下忱。益不任悲慮之至。自臣罪蟄以來。荐値邦有吉慶。封冊之班。開講之筵。曾不能一參趨造之列。恭瞻岐嶷之儀。今於萬事長已之後。哭拜宮門。悲冤綳結。寸腸欲絶。仍伏念。臣獲戾神明。禍延偏母。喘息苟支。祥禫奄訖。風樹之感莫逮。蒲柳之質愈衰。精神頓耗。形殼徒存。悠悠萬念。已成灰冷。而乃蒙聖慈特垂記存。數日之間。本兼諸任。除旨聯翩。義重奔哭。間嘗一肅恩命而亦何心飄纓結緩。出入周行。便自同於平人哉。召牌之下。祗承無路。瞻望宸極。徒切耿結。玆將悲苦之懇。猥瀆崇高之聽。伏乞天地父母。俯垂憐察。將臣所帶職務。竝賜鐫免。以安私心焉。答曰。省疏具悉。卿其勿辭行公。
정조 10년
大司諫李東馨疏曰。伏以。皇天降割我邦家。唯我王世子邸下。奄忽薨逝。宗社有綴旒之危。臣民無延頸之所。奔走號泣。普慟曷極。以我殿下止慈之情。遽遭此至切之慼。觸境痛悼。當作何懷。惟殿下深自寬譬。毋損榮衛。仰以慰殿宮憂慮之心。俯以副朝野祈祝之望焉。嗚呼。痛矣。今日議藥諸醫之罪。可勝誅哉。乳道徑斷。已失扶元之方。疹候診視。專昧對症之劑。以致變出不意。痛纏無窮。究厥情節。萬剮猶輕。國家養渠輩十年。用在一日。而旣不能殫竭心力。克盡調護之策。又不能博詢方技。敢售忮忌之私。此而不誅。此而不誅。其何以洩神人之冤憤也哉。上自搢紳章甫。下至輿臺婦孺。莫不腐心而痛骨。直欲食肉而寢皮。交章日積於投匭。衆情難遏於叫閽。而殿下亦豈可但諉之天數而不早正其罪耶。伏願殿下。亟允兩司之請。快施三尺之律焉。臣於近日討逆事。竊有所憂慨者。敢此附陳。噫嘻。亂逆之層出。莫今日若也。治獄之太緩。亦莫今日若也。夫君臣大義。撑柱於宇宙。貫徹於古今。雖欲一暫磨滅而不可得者。爲人臣而苟或干犯此箇界分。則固其罪萬戮有餘誅矣。然而自有天地剖判以來。豈有若夏賊之至凶憯至悖惡哉。凡係此賊之支屬黨與。則爲今日北面於殿下者。決不宜着衣噉飯。頂天立地。誓不與忍竝一世。甘自陷於無君無父之歸也。及夫恭慄兩賊之出。而根柢可以覈矣。窩窟。可以拔矣。而猶復一味掩覆如前之爲。人紀由是而斁敗。世道由是而墊溺。將不知國家稅駕於何地。古今天下。寧有是理。臣曾粗效沐浴之義。冀軫鋤治之道。而天心未回。兪音尙靳。莫非臣忱誠未格之致。而竊恐歲月浸久。義理兪晦。伏願殿下。穆然深思。廓揮乾斷。卽允臺請。永杜亂亡之本焉。噫。春秋嚴討之義。必先於黨與。若乃只殲其魁。反側自安。此是一種道理。非可施之於夏賊者也。而況夏賊。本自勢家强族。平日腸肚言議。與之相通者。豈無其人。而若其形跡昭著。萬口難掩者。則李秉鼎是已。夏賊伏法之後。尙使之假息輦轂之下者。其可謂國有三司乎。未卽聲討之罪。臣亦自訟其難逭。而若不先正秉鼎之罪。則非復辨別逆順明示好惡之道。群情所憤。物議所同。臣請略陳其本末焉。渠本賦性奰慝。行己陰險。貪榮饕利。甚於飢渴。趨時赴勢。若嗜芻豢。前後附麗權凶。無所不有。此實國人之所共憤惋者也。雖以其誣飾筵奏一事觀之。急於倖逭黨逆之科。敢爲忍能欺天之擧。罪逆如渠。負犯如渠者。屛息俟勘。猶懼不免。乃敢放恣無忌。何至此極。若其附麗夏賊者。亦以憑藉榮賊之勢也。昏夜去來。自許血黨。無人不知。無人不言。而當聖上代極之初。夏賊裒然以三司之長。投進一箚。滿紙營獲。極口奬詡。謂以向善衛道。至請言者之反坐。第未知所謂向善者何事。衛道者何事。而其平日磨飢戞骨。死生以之之狀。此可謂一大證案。而自是以後。秉鼎傾事夏賊百倍於前。稠人廣坐。輒稱恩人。事無緊漫。莫不參涉。故夏賊一席爲秉鼎弊盡之言。傳說狼藉。至今未已。若論其黨與之罪。捨秉鼎而莫宜居先。當此義理晦塞之時。決不可置之於搢紳之列。臣謂李秉鼎。先施竄配之典。以懲凶徒。以淸世道。斷不可已也。臣之自來情勢。決難冒居言責。而前春月正。適叨見職。自速逋慢之誅。儒臣論斥。竟被譴罷之典。至今悚蹙。惶汗浹背。不意玆者。除旨又降。倘怳踧踖。莫省所措。賓對有命。庚牌儼臨。而廉防所關。承膺無路。臺端一步。便同鐵劃。顧不敢以言官自任。而區區悲慨之忱。有不容自已者。玆敢略入文字。以冀聖明之財察。而若其違傲之罪。無所逃於鈇鉞之下。伏乞亟削臣職名。以肅朝綱。以安賤分焉。答曰。省疏具悉。李秉鼎事。奚特非其時而已。以此等說。容易構人。人孰全有軀命。非爲秉鼎地。爲世道朝象。予欲無言矣。
정조 10년
丙午六月初三日巳時。上御重熙堂。禮房承旨入侍時。右承旨趙衍德。假注書金祖淳。記事官李崑秀尹行任。以次進伏訖。命書傳敎曰。發靷時。靈轝陪從百官。依戊申年例磨鍊。而春桂坊。曾時任人陪從。亦依壬申年例爲之事。分付禮曹。前期令吏兵曹分班。別單啓下事。分付。又命書傳敎曰。宜欲一伸廉隅。議禮宿衛之地。不可暫曠。禮曹參判沈豐之。參議趙城鎭。兵曹參判李敬養竝許遞。今日政。以在京無故人差出。又命書傳敎曰。職務相妨。刑曹判書兪彦鎬許遞。前望單子入之。待下批牌招察任。上曰。禮曹判書更爲牌招。出榻敎命書傳敎曰。玉堂番次苟艱。在外及未肅拜玉堂竝許遞。今日政差出。又命書傳敎曰。禮曹堂上入侍。新除參判參議。待下批牌招察任。命書大司諫李東馨上疏批答。又命書傳敎曰。夏賊是何等劇賊。而以平日稠中之分。驅之黨逆之律。則驅之者能免反被。至於李秉鼎乙未遭彈後事。事實與諫長疏。萬萬不相似。夏賊前箚後章。畢竟心跡。自歸掩不得之科。再昨冬卿宰入侍。已有筵敎。以此驅秉鼎秉鼎。能愧服乎。曰向善衛道云云。諫長雖無難誦謄而何乃太不費思。大抵夏賊之爲夏賊。權輿於後章。今若於向衛二字。說去錯了。則豕突之漸。不可不慮。苟欲構人。何患無辭。而寧忍發此口氣乎。一宰臣遭彈。豈必縷縷。而所可懼者。黨逆二字。將作彈人之茶飯語。何異設逆穽於廷中。欲望其不罹。如是而人不滅而國不亡乎。大司諫李東馨。亟施削職之典。俾知予爲諸臣欲竝生之至意。又命書傳敎曰。昨日不參。處義太過。詞訟劇地。不可暫曠。刑曹判書徐浩修牌招。申飭行公。命退。承史以次退出。
정조 10년
丙午六月初三曰酉時。上御重熙堂。禮房承旨入侍時。右承旨趙衍德。假注書金祖淳。記事官李崑秀尹行任。以次進伏訖。衍德曰。俄者都監從事官來言。徐判付事不爲入來。今日發巡。不得爲之云矣。上曰。書啓來到乎。賤臣奏曰。方纔來到。而入侍之命繼下。故未及正書矣。上曰。然則以草本入之。賤臣承命出持入。上覽訖。命書批答。仍下敎曰。此批答。卽使馳往傳諭。門限前復命事。分付。賤臣承命出傳。衍德曰。明日加漆時。長生殿提調。不可不備員。新除授工曹判書。牌招察任。何如。上曰。依爲之。出擧條命退。諸臣以次退出。
정조 10년
行都承旨金頤柱坐。行左承旨金思穆魂宮直。右承旨趙衍德坐。左副承旨尹行元坐直。右副承旨李謙彬坐。同副承旨李集斗坐直。注書金孝建仕一員未差。假注書金祖淳仕直。事變假注書李德鉉魂宮直。
정조 10년
李集斗啓曰。卽伏見原春監司李致中六月朔進上膳狀。則所封物種。一依常時上供之例矣。今番自禮曹。旣以各道所封朔膳物膳。依戊申年例。以素膳。限卒哭封進事。啓下知委。則該道之不能審察。致此做錯。誠極未安。當該道臣。從重推考。何如。傳曰。允。
정조 10년
金頤柱啓曰。卽伏見全羅監司李在學六月朔進上膳狀。則所封物種。一依常時上供之例矣。今番自禮曹。旣以各道所封朔膳物膳。依戊申年例。以素膳。限卒哭封進事。啓下知委。則該道之不能審察。致此做錯。誠極未安。當該道臣。從重推考。何如。傳曰。允。
정조 10년
李集斗。以都摠府言啓曰。今日入直內三廳武兼禁軍及軍兵等。中日習討。請出標信。傳曰。後日次爲。
정조 10년
李集斗啓曰。禁衛營將官來言。今日本營軍兵。日次私習云矣。敢啓。傳曰。後日次爲。
정조 10년
李集斗啓曰。御營廳將官來言。今日本廳軍兵。日次私習云矣。敢啓。傳曰。後日次爲。
정조 10년
傳于李謙彬曰。魂宮都監堂上入侍。
정조 10년
金頤柱。以吏曹言啓曰。値今農務方殷。守令不可一刻曠官。因公上來者。皆令明內下送。差使員上來者。除朝辭下送後。竝令該曹草記事。命下矣。水原府使鄭東俊。天安郡守洪彦燮。白川郡守韓用和。扶安縣監鄭福煥。慶山縣令趙鎭明。定平縣監李禹昌。催促纔已下去之意。敢啓。傳曰。知道。
정조 10년
李集斗。以戶曹言啓曰。卽接廣興倉所報。則依傳敎六月朔祿俸。更爲輸納于西部龍山坊判府事徐命善所住處。則以爲。今方席藁待勘。萬無冒受之望。惟願遄被方命之誅云。祿俸不爲領受。何以爲之。敢啓。傳曰。令倉官更爲輸送。可也。
정조 10년
趙衍德。以禮葬都監都提調意啓曰。發靷及返虞時魂帛輦平轎子。初度習儀爲始用之矣。如或有渝傷處。則不可不預爲修補。以外寺所在。陪來奉審之意。敢啓。傳曰。知道。不必取色。勿爲取來看審。輦轝儀仗。亦勿取色。可也。
정조 10년
李集斗。以禮葬都監都提調意啓曰。都監一二房工役。今已告畢。工匠竝皆罷遣。諸般施彩之役。臨時擧行爲計。而三房則表石磨役。未及完了。玉印竹冊。今將次第始刻。堂上郞廳。依例開坐看檢之意。敢啓。傳曰。知道。
정조 10년
李集斗。以墓所都監言啓曰。墓所靷路修治之役。係是部字內。且無儲置米會減之例。何循常規。別定牌將軍人。使用似好。仍令該都監。論理草記事命下。而卽伏見傳敎下者。今則以舟橋移定。治道一款。今無可論爲敎矣。自墓所至洞口爲五百八十五步。自都監別定牌將軍人。今將治道。自洞口至元大路爲六百餘步。此則例自燻造契修治。及其大路。自京兆依例修飭。而洞口內治道所入公私田。雖甚零星。不可不給。代給價。令該曹擧行。何如。傳曰。允。燻造契人之專管部內治道之役。當初因渠輩自願。使之設契應役。殊與外邑民人無價赴役有異焉。而今番各都監役事。凡係用民力者。皆欲除弊。契人等處。自本都監。略給米錢。俾除專當之費。城外家前民人之治道處。亦令京兆査出。勿論率丁有無。竝復頉給於轝士補土之役事。分付。
정조 10년
李集斗。以兵曹言啓曰。五衛將韓後裕。身病猝重。旬月之內。無望供職。呈狀乞遞。宿衛輪番之任。不可等待其差復。改差。何如。傳曰。知道。
정조 10년
傳于尹行元曰。同副承旨入侍。
정조 10년
尹行元啓曰。本院。卽出納命令。號令百司。故雖人定之後院隷輩以公事往來者。例也。昨夜發巡事。傳命之際。一所監軍李海愚。稱以犯夜。決棍於待漏院前。渠以幺麽武弁。不爲關由。任意治罪。不但體統之壞損。雖有末由轉通。其在勵後弊之道。不可無警。而本府請推之外。無他可施之罰。何以爲之。敢稟。傳曰。爾等可謂不識道理矣。爾等不讀明義錄乎。夜禁一事。尙敢發口乎。至於關由云云。大是妄發。雖差備所屬。非衣紅衣掖隷。亦未嘗草記後決罪。外此上司進來之弊。亦已嚴禁。則卽其地決棍。自是常法。監軍以年少武弁。未諳格例。設有關由於本院之事。本院職在惟允。事當據此事陳聞請罪。而今也反以不關由爲說。可乎。然院隷果佩勿禁帖乎。被棍云。亦幾度乎。萬一佩帖而被重棍。則監軍容有妄率之罪。反是則都隷及該隷。當令今夜監軍騎郞。決棍十五度。遠地充軍。以嚴夜禁。以懲日後。卽令兵曹入直堂上。問于該監軍草記。可也。
정조 10년
李集斗。以兵曹言啓曰。政院啓辭批旨內。爾等可謂不識道理矣。不讀明義錄乎。夜禁一事。尙敢發口乎。至於關由云云。大是妄發。雖差備所屬。非衣紅衣之掖隷。亦未嘗草記後決罪。外上上司進來之弊。亦已嚴禁則卽其地決棍。自是常法。監軍以年少武弁。未諳格例。設有關由於本院之事。本院職在惟允。事當據此事陳聞請罪。而今也反以不關由爲說。可乎。然院隷果佩勿禁帖乎。被裩云。亦幾度乎。萬一佩帖而被重棍則監軍。容有妄率之罪。反是則都隷及該隷。當令今夜監軍騎郞。決棍十五度遠地充軍。以嚴夜禁。以懲日後。卽令兵曹入直堂上。問于該監軍草記可也事。命下矣。問于該監軍李海愚處。則以爲。昨夜初更末。巡到金虎門外。則有院隷四人。而三人。坐於門外。一人臥其傍矣。考見各人等勿禁帖。則三人有之。一人乃金得秋而獨無帖。故問之則以爲。果有帖而借人云。果施一度之棍。仍爲放送云矣。敢啓。傳曰。院隷之待令漏院者。元不着上衣。自是恒事。意謂漏院內被捉。有此査問之命矣。旣曰執捉於金虎門外云爾。則渠已擅離信地。況帖文之借人。自有常律。大抵渠輩雖曰。賤隷。傳命事體至爲嚴重。若因他事。被杖於各司。則政院之請罪該官員。足謂之得體。自上處分。亦豈歇後。而至於夜禁一事。渠輩亦具腸肚。雖不讀明義錄。亦豈不知海根事乎。聞夜禁二字。必當戰栗之不暇。何敢擧頭來訴乎。到今不佩帖文。只受一棍之狀。已悉於査啓。依下敎都隷該隷。令一所監軍騎郞嚴棍。移送秋曹充軍。實注書自今日入直。明義錄原編上卷突誦後。政院微稟替直。掖隷之犯夜。猶且不容貸。況院隷乎。此後院隷之非傳命。或不佩帖者。巡捕廳各營。萬一故縱。卽其地不決罪者。當隨現重勘。令兵判嚴飭。至於監軍事。亦甚駭然。不棍則已。焉有一度之棍乎。亦令兵判施罰。可也。
정조 10년
李集斗。以一所巡廳言啓曰。依下敎政院都隷金重珏。該隷金得秋等。各嚴棍十五度後充軍次。移送秋曹之意。敢啓。傳曰。知道。
정조 10년
傳于李謙彬曰。坐直承旨入侍。
정조 10년
禁府照目。寧海前府使洪彦喆矣。還穀事體何等嚴重。而反作代捧之數。若是夥然。揆以法例。自有當律。以此照律。罪從重論。告身盡行追奪。徒三年定配。又五年禁錮。私罪。奉敎。功減一等爲良如敎。
정조 10년
李集斗。以義禁府言啓曰。洪彦喆告身盡行追奪。徒三年定配。又五年禁錮。照律公事判付內。功減一等事。命下矣。洪彦喆功減一等。告身盡行追奪。又五年禁錮。原春道狼川縣元川驛。徒二年半定配。而以議啓內辭意。具罪目。依例發遣府邏將。押送配所。何如。傳曰。允。
정조 10년
判中樞府事徐命善疏曰。伏以。居然之頃。公除過而月朔改矣。臣以一飯不忘之忱。當此九重貽慼之辰。退處鄕廬。久阻晨夕之起居。屛蟄江外。莫效慰譬之誠禮。視息雖存。木石何異。北望號泣。繞壁彷徨。自歎此生之冥頑而不早溘然也。念臣之乍去旋來。責臣者謂之沒廉恥。可也。謂之無忌憚。亦可也。而若臣實狀。旣聞聖體靜攝之報。忽忘一己危迫之私。進伏近郊。要便承候而已。豈意席藁請命之中。尙垂仁天曲保之玆。公議之所共討而屢勤援拔。常刑之所罔赦而仍復涵貸。溫諭荐下。王人來守。臣之前後生成。何莫非我殿下肉骨之澤。而今玆所蒙。尤係不世之大德。孤負愈極。眷顧愈摯。雖百輪刦。安能報答。至如去就一節。本非可論於釁累之蹤。而自見前。掌令館學生之疏。始焉警怖。心膽隕墜。終又悲冤。精爽飛越。縱不能剚腹刎頸。以洩無窮之痛。竊庶幾終身僇廢。粗效自靖之義。斷斷此心。可質神明。臣豈敢忽無辨之戒。而引不當之嫌。重煩非時之瀆撓哉。誠以緣臣不忠。致使刑政失平。人心未厭。言之罔極。一至於此。如不早賜處分。亟行當律。則憤激之輿情。無以少定。沸騰之國論。無以少謝。而臣雖假息田野。得保餘生。其心亦豈能一日少安也。惟殿下。哀臣隣臣。曲爲臣地。則所以處臣者。必不待臣言。臣之日夕泣祝。只在或聖上終始憫念之恩而已。且伏見昨日所下傳敎。以夜巡之過時未放。至有宿衛疎虞之敎。邏警之無故稽滯。軍務之許久曠廢。莫非臣死罪中死罪。而臣旣以遄被誅殛。爲究竟之期。則以此請勘。猶屬歇後。震迫衷情。按住不得。玆附獄中上書之義。猥入文字。伏乞聖慈。特令攸司。科臣當勘之典。俾臣得以含恩訟愆。死且瞑目。不勝抆血顒竢之至。答曰。省疏具悉卿懇。昨於書啓之批。罄予至意。意謂卿幡然改圖。卽日入城。伊後以啓以章巽議。愈往愈甚。體國之意。固如是乎。多少俱在敦諭中。此不復煩。卿須諒之諒之。安心入來。以副予區區之望。仍傳曰。此批答。偕來承旨傳諭。
정조 10년
丙午六月初四日辰時。上詣魂宮。都監提調禮曹堂上入侍時。行都承旨金頤柱。行左承旨金思穆。右承旨趙衍德。同副承旨李集斗。假注書金祖淳。事變假注書李德鉉。記事官李崑秀尹行任。魂宮都監堂上徐有隣。禮曹判書尹蓍東。參判李秉模。參議朴天行。以次進伏訖。有隣曰。魂宮所排床卓。依懿昭廟床卓。墓所所排床卓。依懿昭墓床卓爲之事。命下矣。發遣郞廳。出見樣以來。長廣大小。竝爲倣此擧行計料。而第聞懿昭廟所排祭床數爲二坐。又無左右挾床。懿昭墓所排燭床爲二雙云。今番則就此折衷。魂宮所排祭床。以差小四座磨鍊。墓所燭床一雙除之。魂宮墓所三年內所用挾床。依他例措備。以爲擬設之地。何如。上曰。依爲之。出擧條蓍東秉模天行曰。取考戊申謄錄。則再虞畢。魂帛埋安于魂宮後潔處。而壬申則大臣收議後。五虞祭畢。禮堂一員陪往埋安于墓所。補編亦以此載錄。今番則何以爲之乎。敢稟。上曰。收議在於壬申年。而伊後丁丑兩國恤。皆於孝昭殿徽寧殿北苑埋安。丙申國恤。亦遵是例。然則與補編所載差殊。卿等筵退後。更考謄錄。後日登對時稟處。可也。出擧條蓍東曰。喪禮補編丁丑受敎條。毓祥宮擧動時服色。以視事服擧行。百官亦以烏帽角帶白袍隨駕事載錄矣。來頭儲慶宮毓祥宮延祜宮義烈宮殿拜動駕時。殿下御翼善冠白袍烏犀帶白皮靴。百官以烏紗帽黑角帶白袍隨駕事。磨鍊。分付。何如。上曰。依爲之。出擧條有隣曰。伏見轝士廳啓下節目。則祭床外各項床卓負持軍。有減除之命矣。墓所則依下敎不爲移用。而至於路祭所則應入床卓持去軍。更爲量宜磨鍊之意。分付轝士廳。何如。上曰。原別單祭床負持軍。諸條中一條。已仍置。不必加磨鍊矣。出擧條蓍東秉模天行曰。今番禮葬時。下玄室日時。以閏七月十九日酉時擇入矣。酉時下玄室則封閉立主。自爾遲滯。必至夜分。返虞之禮。勢難於當日擧行。何以爲之乎。敢稟。上曰。當日返虞。勢難爲之。卿等言是矣。以翌日磨鍊。可也。蓍東曰。返虞當依下敎。以翌日磨鍊。而初虞祭。則遵不出是日之禮。行之于墓所。何如。上曰。依爲之。出擧條蓍東曰。發靷時。靈轝陪從百官。依戊申例磨鍊。而春桂坊時任。曾經師傅賓客輔養官。當一體陪從。以此。磨鍊。分付。何如。上曰。依爲之。出擧條蓍東曰。取考戊申謄錄。則下玄室時。在京百官。會于仁政殿庭。哭再拜訖。奉慰問安。而闕內入直人員及入直將士。各司入直官員。各於直所門外。哭再拜矣。今亦依此分付。而百官望哭處所。以何處磨鍊乎。敢稟。上曰。在京百官哭班。以通化門內磨鍊。闕內入直人員。入直將士入直官員等。望哭一節。依例爲之。但禁軍及建陽門入直禁衛軍臨時除標信。會哭於弘化門軍兵直所。可也。出擧條有隣曰。今番魂宮所用唐家。以懿昭廟移安廳唐家。移用事。命下矣。移安廳。旣已依他例。以高欄平床及他交椅排設。則神榻交椅四面床八面床。別無所用。唐家移用時。一體移用。何如。上曰。依爲之。出擧條命退。諸臣以次退出。
정조 10년
丙午六月初四日未時。上御重熙堂。禮房承旨入侍時。右承旨趙衍德。假注書金祖淳。記注官承膺祚。記事官尹行任。以次進伏訖。上命書傳敎曰。啓殯奠以後各奠。皆當親任。而儀註有不可不釐正者。與丙申國恤時有異。親臨時代奠官。不必行事。禮判旣承筵敎。此等處。使之照檢釐正。上曰。工曹判書禮曹堂上入侍事。分付。命退。承史以次退出。
정조 10년
丙午六月初四日酉時。上御重熙堂。同副承旨入侍時。李集斗。假注書金祖淳。記注官承膺祚。記事官尹行任。以次進伏訖。上曰。實注書入來乎。集斗曰。未及入來矣。上曰。明義錄初卷。定行數。使之着實課讀。可也。集斗曰。俄伏承口傳下敎。臣等不勝惶悚矣。命書傳敎曰。禮葬都監工役。別無浩大之事。豈可曠日遷就。斯速畢役後。匠手放送。其他臨時造作之物。待葬前始役。如是下敎之後。又復如前任他。各房郞廳監造官。當拿處。別看役。令都監堂上決棍。以此嚴飭禮葬都監。緞紬各種。雖已內下。諸凡所入物種。出自貢市人者。捧用給價之際。有一毫操修之弊端。該掌官員。隨現重勘。下吏亦當痛繩。已以此意。令貢市堂上多岐廉察。隨聞論奏。令三都監知悉。各別束濕。俾無如前貽弊。又命書傳敎曰。日前墓所都監堂上入侍。已有筵敎。墓役不許自願軍。時値盛夏。兼以旱炎此酷雇用丁夫。或恐致傷。況無價應役之類乎。不徒此之爲然。渠輩願赴之心。予非不諒。而遭此大慼。職由否德。且於平日。實惠無絲毫之及民者。今若依願許赴。視同子來之役。則於予心。能不靦然乎。早欲提諭。反涉張大。故未果也。卽見本都監別草。昨今日連有自願軍赴役者。及今不言。必致滋多。以此傳敎。令本都監及京兆知悉。俾勿赴役。以便予心。書訖。上曰。此傳敎。承旨特出。發牌京兆郞分付後。謄出四度。令宣傳官。持往南大門鐘閣七牌及墓所洞口。各掛一度。可矣。仍命退。承史以次退出。
정조 10년
行都承旨金頤柱魂宮直。左承旨趙興鎭坐直。右承旨趙衍德坐。左副承旨尹行元坐。右副承旨李泰永坐直。同副承旨李集斗坐。注書金孝建別入直一員未差。假注書李貞運仕直。事變假注書李德鉉魂宮直。
정조 10년
李泰永啓曰。明日常參經筵。取稟。傳曰。停。
정조 10년
金頤柱啓曰。兵曹參判尹尙東。漢城左尹李崇祜。戶曹參議李祖承。大司成徐龍輔。除拜後過三日不爲出肅。依定式竝推考警責。仍卽牌招察任。何如。傳曰。允。
정조 10년
李集斗啓曰。各道所奉朔膳物膳。以素膳限卒哭封進事。已自禮曹啓下知委。而該道雖或有肉膳封進之事。該院監膳提調。所當審察請罪退却。而日前全羅道朔膳。以肉膳封進時。矇不致察。循例捧入。又於今日原春道朔膳。以肉膳封進。而亦不審察。如前捧入。揆以事體。誠極未安。當該前後監膳提調。竝推考警責。何如。傳曰。允。
정조 10년
傳于尹行元曰。禮房承旨入侍。
정조 10년
傳于李集斗曰。戶房承旨入侍。
정조 10년
以兵曹參判尹尙東牌不進推考傳旨。傳于趙衍德曰。豈可無端違牌。番次苟艱。更爲牌招察任。
정조 10년
傳于趙衍德曰。承旨前望單子入之。前望單子入之。趙興鎭李泰永落點。
정조 10년
傳于尹行元曰。兵曹參議前望單子入之。前望單子入之。李蘷落點。
정조 10년
傳于趙衍德曰。戶房承旨與戶判入侍。
정조 10년
傳于金頤柱曰。政官牌招開政。
정조 10년
以黃海監司長淵縣監李漢興遭母喪事狀啓。傳于趙衍德曰。今日政。各別擇差。使之一兩日內辭朝。
정조 10년
有政。吏批。判書李命植進。參判趙時偉進。參議金宇鎭進。左承旨趙興鎭進。以李崇祜爲大司諫。金履素爲知敦寧。李時秀爲大司成。李昌漢爲戶曹參議。邊慶遇爲長淵縣監。
정조 10년
兵批。判書鄭昌聖病。參判李在學在外未肅拜。參議柳誼入直進。參知尹行元未肅拜。同副承旨李集斗進。以金蓍耉任鏡泰爲僉知。許𡨶爲內禁將。尹範敍爲五衛將。卞世義爲景福將。韓德弼爲德積僉使。副司直單鄭一祥李謙彬李顯靖李晴安策姜忱。副司果單趙㞳。
정조 10년
趙興鎭啓曰。假注書金祖淳。身病猝重。勢難察任。今姑改差。何如。傳曰。允。
정조 10년
金祖淳改差。代李貞運爲假注書。
정조 10년
趙衍德。以弘文館言啓曰。新除授校理成德雨。修撰成種仁。竝卽牌招察任。何如。傳曰。允。
정조 10년
李泰永。以禮葬都監郞廳。以都提調意啓曰。轝士軍所着白鶴氅。自都監造給。巾鞋自備。載錄儀軌。今番則何以爲之乎。自都監。詳考各年前例草記事。命下矣。取考各年謄錄。則轝士軍所着白鶴氅。自工曹進排。前排中不足之數。報戶曹造作待令。都監則知委工曹。從實數取用。而工曹見在前排不過爲八十餘件。今番亦不可不隨所入加造矣。敢啓。答曰。知道。以此意令轝士大將知悉。俾無自備之弊。可也。
정조 10년
李泰永。以墓所都監郞廳。以都提調意啓曰。內下銀代。錢一千五百兩及訓局分定木十同。輸來於本都監。禁御兩營分定木依數劃送於魂宮禮葬兩都監。而墓所各項役事極其浩大。匠募等朔布。雖計日以給。今幾垂盡。目下形勢實無推移之路。各道監兵營分定木。例以代錢上來者。合爲八千一百兩。而道路稍遠。尙無一處之來。賑恤廳錢三千兩。先爲貸用。待各道錢畢到。卽爲還報。則事甚便當。分付該聽。以爲貸用之地。何如。傳曰。允。
정조 10년
以墓所都監三物所失火狀啓。傳于李集斗曰。一時失火。不是異事。旋卽撲滅。極爲多幸。卿等勿待罪。火丁不必照律。自本都監嚴治。卽令戶判。區劃材木。以爲及期措備之地。卿等知悉事。回諭。
정조 10년
禁府照目。公山前判官朴綏源矣。殺獄事體。何等至重。而不卽檢驗。疎忽莫此爲甚。以此照律。罪杖六十收贖。奪告身一等。私罪。奉敎依允。啓功議各減一等爲良如敎。
정조 10년
李集斗。以兵曹言啓曰。新除授包伊萬戶金道佺。以其父病沈重。時月之內。勢難離捨赴任之望。呈狀乞遞。不可强令赴任。依例罷黜。何如。傳曰。允。謀避不赴者。卽其地定配。昭載法典。而旣云親病。且聞本曹言。曾有草記之例云。雖不直施當律。渠輩焉有處義。此時呈狀。必有意思。究厥所爲。萬萬痛惡。若此則伊時陞資及承傳。皆將勿施。都提調以下。亦當辭賞乎。所當嚴棍。卽其地勿限年定配。而所趑趄者。追念其時承傳之名。爲先承傳案墨名。因此思之。荏子島僉使方泰逈。智島萬戶崔昌福。尙不下直。亦必有甚麽意思。亦甚無嚴。今若嚴處。則伊時承傳。皆不用今姑參酌。使之卽刻內辭朝。星火赴任。萬一遲滯。令帥臣先爲決棍後狀聞事。分付。可也。
정조 10년
掌令李太亨。持平韓商新。獻納洪樂淵。校理李東稷。副校理尹翊東。正言宋煥德。修撰李敬五。副修撰姜彝正啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 10년
掌令李太亨。持平韓商新。獻納洪樂淵。正言宋煥德啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
掌令李太亨啓曰。謂大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。夬正典刑。答府曰。不允。
정조 10년
獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪入朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。夬正典刑。答院曰。不允。措辭見上
정조 10년
刑曹參判蔡弘履書啓。臣敬奉聖諭。馳往傳諭于西部龍山坊兄弟井契行判中樞府事徐命善所住處。則以爲。臣昨上瀝血之章。顒竢體諒之恩。卽者宰臣。齎傳敦諭。繼又承宣。來頒批旨。十行溫綸。一時洊降。臣是何人。叨此殊渥。雙擎九頓。感淚無從。噫。臣之負犯。卽邦憲之所難貸。臣之遭罹。卽覆載之所不容。至今假息於輦轂之下者。雖荷恩造之曲保。而輿情之拂鬱則極矣。況且乍鄕乍郊。曾未一旬。旋卽彈冠。唐突入城。則是國法之不畏也。國論之不恤也。臣雖萬萬無狀。豈忍爲此。臣自有人言以來。縱不能卽地刎剚。以明自訟之心。而永作僇廢之人。以畢餘生。固已決矣。今若以聖諭之鄭重。恩禮之勤摯。憑恃寵靈。敢作進身之節拍。則其將爲放恣無忌之人。臣雖欲抱羞抗顔。復廁於朝端搢紳之間。誰與爲伍。聖明之世。將焉用彼。臣言至此。不覺涕泗之縱橫也。嗚呼。方當聖心悲疚之日。爲臣一人之去就。重貽九重之酬應。況此責勉之敎。至及君臣之義。而冥頑不省。轉動無路。悠悠蒼天。此何人哉。席藁泥首。惟願速被嚴誅云矣。敢啓。答曰。知道。卿欲遐予棄乎。否則何聽予昧昧乎。近日予雖寬譬。此時實難酬應。而因卿不出。昨夜亦至撤漏。卿若念及於此。去就之難安。恐不可顧也。卿之去國。凡幾日矣。想卿栖屑江干。不遑寧處。予何嘗一刻忘于懷。而卿豈忍恝然長往。不思所以副予志之道乎。予言至此。更何多誥。卿須幡然改圖。卽日造朝。仍爲登對。聽予面諭事。卿其更爲傳諭。期於偕入。
정조 10년
右副承旨李謙彬書啓。臣敬奉聖諭。馳往傳諭于西部龍山坊兄弟井契行判中樞府事徐命善所住處。則以爲。一日之間。恩諭三下。荒江之濱。王人相守。臣情窮矣。臣辭竭矣。跼高蹐厚。何所因極。臣非木石。亦有知覺。今此敦召之勤摯。實出援拔之聖心。臣豈敢過引不當引之義。不思所以仰體至意之道乎。第伏念兩疏中數三句語。有非人臣所可忍聞者。而一邊言者之疏。傳播國中。一邊被論之人。晏然入城。則聞者之唾罵。姑舍是。其放恣無忌。當作何狀人也。此臣所以屢勤飭敎。而不敢爲冒進之計也。至若訓局摠察。在臣去就。猶屬餘事。臣旣以嶺海斧鉞。爲一伸之期。江村鄕廬。爲畢命之所。則軍務之曠廢。巡綽之闕點。適添臣罪案而止耳。何足爲臣進身之階梯乎。夜色已深。又將煩聒於丙枕之中。伏地惶霣。顒竢威命云。臣旣承偕入之命。故姑爲仍留之意。敢啓。答曰。知道。
정조 10년
丙午六月初五日辰時。上御重熙堂。禮房承旨入侍時。右副承旨趙衍德。記事官金孝建李崑秀尹行任。以次進伏訖。上曰。政官入來開政乎。衍德曰。未及入來矣。命書傳敎曰。院直苟艱。偕來及有實病承旨許遞。前望單子入之。待下批牌招察任。命出。諸臣以次退出。
정조 10년
丙午六月初五日未時。上御重熙堂。戶房承旨與戶曹判書入侍時。左承旨趙興鎭。記事官金孝建。編修官金再郁。記事官承膺祚。戶曹判書趙時俊。以次進伏訖。上曰。墓所都監甕家材木燒火云。卿知之否。時俊曰。俄者伏聞。不勝驚歎。而但不大段云矣。上曰。何爲失火云耶。時俊曰。火丁輩不善擧行。延燒假家。仍及甕家云矣。上曰。材木何以拮据。時俊曰。別庫及補民司有儲置者。故今方輸送矣。時俊曰。取考本院壬申前例。則各殿各宮節目誕日進獻各色吐紬。服制未盡前。皆以白色內入矣。來秋夕則王大妃殿進上。當用色吐紬。而大殿惠慶宮中宮殿進上。依壬申前例。以白色擧行乎。染色之時不遠。故敢此仰達矣。上曰。依爲之。出擧條時俊曰。今秋冬等寢席次邊兒席及縇袱次紅紬。當自本院封入。而戊申前例。無可考文跡。至於壬申之例。則依常時進獻矣。今番則當遵壬申之例乎。敢此仰達。上曰。依爲之。出擧條命退。諸臣以次次出。
정조 10년
行都承旨金頤柱魂宮直。左承旨趙興鎭坐。右承旨趙衍德坐直。左副承旨尹行元坐。右副承旨李泰永坐。同副承旨李集斗坐直。注書金孝建別入直一員未差。假注書李貞運仕直。事變假注書李德鉉魂宮直。
정조 10년
趙興鎭啓曰。禁衛營將官來言。今日本營軍兵。日次私習云矣。敢啓。答曰。知道。
정조 10년
趙興鎭啓曰。御營廳將官來言。今日本廳軍兵。日次私習云矣。敢啓。答曰。知道。
정조 10년
傳于李集斗曰。禮房承旨入侍。
정조 10년
李集斗啓曰。再明日祈雨祭祭文。令文任撰進事。命下矣。藝文提學徐浩修。尙不出肅。卽爲牌招察任。何如。傳曰。允。
정조 10년
李集斗啓曰。藝文提學徐浩修牌不進推考傳旨。今方捧入矣。祈雨祭祭文撰進時急。而如是違牌。不爲出肅。事甚未安。更卽牌招。何如。傳曰。允。
정조 10년
李集斗啓曰。藝文提學徐浩修。再牌不進推考傳旨。今方捧入矣。祈雨祭祭文撰進。一時爲急。如是違牌。終不出肅。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
尹行元啓曰。訓鍊都監敎鍊官來言。今日。本營發巡日次。而摠察都提調徐命善。方在江郊。不得擧行云。何以爲之。敢稟。傳曰。方又措辭敦勉。而大臣。門限前如不入城。大將姑爲入來發巡。可也。
정조 10년
以墓所都監狀啓位田給代民田給價事。傳于李集斗曰。給代給價數爻。令該曹草記。
정조 10년
備忘記。傳于李集斗曰。事件各異。徒添貽慼之端。聞此敎諸臣。豈更煩陳。政院亦可捧入乎。此疏之後。受馬帖弦弓者。皆將次第請反還乎。此意。皆令知悉。
정조 10년
傳于李集斗曰。右副承旨與魂宮堂上入侍。
정조 10년
以校理成德雨牌不進罷職傳旨。傳于李集斗曰。只推。
정조 10년
李集斗。以弘文館言啓曰。校理成德雨。旣有只推之命。卽爲牌招察任。何如。傳曰。允。
정조 10년
傳于李集斗曰。坐直承旨入侍。
정조 10년
李集斗。以戶曹言啓曰。卽接廣興倉所報。則依傳敎六月朔祿俸。更爲輸納于西部龍山坊判府事徐命善所住處。則以爲。屢勤輸送之恩。益憎連慢之辜。而太倉常廩。有非罪累賤臣。所敢領受者。又犯方命之誅。祗自席藁竢勘云。祿俸不爲領受。何以爲之。敢啓。傳曰。令倉官更爲輸送。
정조 10년
趙衍德。以兵曹言啓曰。宣傳官李海愚施罰事。命下矣。依下敎李海愚。自今日罰直十日事。分付該廳之意。敢啓。傳曰。知道。
정조 10년
趙興鎭。以兵曹言啓曰。本曹佐郞宋祥濬。身病猝重。屢度呈狀乞遞。宿違重地。不可久曠。今姑改差。何如。傳曰。允。
정조 10년
掌令李太亨。持平韓商新。獻納洪樂淵。校理李東稷。副校理尹翊東金履翼。修撰成種仁李敬五。副修撰姜彝正啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 10년
掌令李太亨。持平韓商新。獻納洪樂淵啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
持平韓商新啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。夬正典刑。答府曰。不允。
정조 10년
獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。答院曰。不允。
정조 10년
諭行判中樞府事徐命善曰。續遣宰臣。屢致至意。方切臨軒之思。苦俟簉朝之奇。不料遐心愈堅。巽啓又到。以卿體國之誠。何其捨予至此也。君臣之間。貴相知心。予則每以實心待卿。不事文具。悉諭肝膈。而卿則猶不免拘於俗套。一味巽讓。無意變動。此豈平日所望於卿者哉。卿之所執。設有至難强之情。必可辭之義。予則以爲不然。顧今墓所已定。靷期且涓。中外臣僚無不來集。則卿尤異他。何顧小節。不思大體。鞠躬盡瘁。大臣之道。召不俟駕。古人之義。況予悲疚之中。豈欲泚筆。說此貽慼之端。第以國事孤危。倚毗無所。思卿一念。如水滔滔。卿何不念及於此。幡然入來。以慰予今日之懷耶。言竭意窮。更不多誥。卿須諒予至懇。用副日夕虛佇之望。傳于李集斗曰。此敦諭。使偕來宰臣傳諭。期於偕入。
정조 10년
刑曹參判蔡弘履書啓。臣敬奉聖諭。更爲傳諭于西部龍山坊兄弟井洞契行判中樞府事徐命善所住處。則以爲。以臣罪負。以臣情踪。尙遲誅戮之典。反紆敦召之眷。近侍亞卿。相續來守於荒江寂寞之濱。此其國體之壞損。人心之拂鬱。更無餘地。然臣之惶隕悶隘。如不欲生者。別有以焉。嗚呼。此何時也。爲臣子者。苟有一段憂愛之誠。豈容以區區去就。仰貽聖衷煩惱之端。而況如臣之義。雖君臣恩同父子者。尤宜拚棄他事。密邇京闕。以自效其寬辭奉慰之悃。遑可恝然退處。屢違恩旨。空將猥屑之語。日事瀆擾而止哉。此非但分之所不敢出。抑亦其情之所不忍爲。然則臣之頑不知動。矢心守死者。足驗其萬不獲已之實狀。天日俯燭。臣何必自暴。惟是數日之間。溫諭荐降。拔之衆討之中。施以家人之禮。至若舍予二字。奉讀及此。聲淚俱發。寧欲卽地奮飛。一瞻耿光。退伏常憲。少謝積愆。而其奈公議至嚴。鐵限在前。蟄伏窮廬。夙宵掩抑。茫茫穹壤。此何人斯。如蒙聖慈終始曲諒。亟收偕來之命。仍勘當被之律。則臣當沒齒田間。歌詠聖澤。世世生生。永圖結草之報。臣無任翹天望宸。攢手哀號之至云矣。臣旣承偕來之命。姑爲仍留之意。敢啓。答曰。知道。卿何若此。卿何若此。此時困我。是豈平日所望於卿。今夜又値發巡當次。元戎重任。一向抛置。在卿心。安乎。否乎。見今夜漏已下。未暇支辭敦勉。卿須諒予至意。卽日入城事。偕來承旨傳諭。卿則與大臣偕入。可也。
정조 10년
行大司諫李崇祜疏曰。伏以。臣民無祿。王世子邸下奄違春宮。宗社靡所托重。人神無所係望。帀域含生。莫不悲號欲死。況臣以我殿下离筵舊物。復覩再昨秋大慶。至被曠絶之恩敎。其蹈舞頌祝之私。自倍他人。而今忽笑變成咷。賀反爲慰。臆塞腸結。此何事也。臣之所叩心叫冤者。上有子萬姓之仁。下無贖百身之誠。使我殿下。盛澤至澤。不得享其無憂之樂。乃有此千萬慮外之變。明明上帝。胡寧忍斯。伏念殿下情篤止慈。悲纏無涯。雖以達理之聖衷。克循節哀之群請。而仰念殿宮之貽慼。俯顧國脈之靡依。必不無排遣不得處。區區淺腹。自不勝過憂。嗚呼。殿下今日所擔着。果何如也。若思古人所云如宗廟太后何之言。則殿下一動一作。雖欲不自愛而不可得。然而方旱炎如熾之時。日臨殯宮。躬親細務。臣固知禮重愼終。意專恤民。自不覺其靡極不用。而事煩損精。慮多傷神。古所垂戒。理亦必至。伏願淵然深思。惕然自省。一以平心省事。保養天和。爲今日第一務焉。臣不任伏地泣祝。嗚呼。近日大小臣庶之悲憤冤號。莫可裁止者。豈徒然哉。若使睿候初無積憊。藥路不至絶悖。則群情之騰沸。必不至若是甚也。而今玆禍變。專由於乳道之早停。熱劑之妄試。則彼醫之肉。孰不思食。臺啓所謂宗社之罪人。臣民之血讎者。卽是的確語。而閱月齊籲。尙未蒙允者。何也。抑以其待診多年。有不忍遽誅。而臣等之尤所痛惋者。正爲其受恩如此。反致今日之變也。殿下學貫今古。理究精微。歷觀前輩定論。曷嘗有不責人事專歸天數者。而今乃以此爲敎。豈不有違於聖人罕言命之義耶。人雖至微。罪關莫重。以其蟣蝨而置之者。尤無是理。一日不誅。則人心日激。二日不誅。則國法日隳。人心之日激。國法之日隳。是豈小故也哉。伏望亟允諸臺之論。少洩輿人之憤焉。變出倉卒。事皆遑遽。儀註之未盡者。服制之有誤者擧蒙追改。不必更議。而獨於諸臣衰服之用白皮靴。未聞有議及者。臣固昧昧於禮。未知禮家之論。果有可據而然歟。齊衰朞年。服之重者。而乃同於緦小功之不擧屨號。引用視事之皮靴者。恐非禮意。雖云有已例之行。伊後諸臣獻議。特敎追正。旣皆昭載補編。則莫重王家之禮。宜不可以末節而不論。下詢于知禮諸臣。趁今議定。俾無未備之歎焉。臣於日前。伏奉京兆新命。而足疾之外。適添關膈。嘔泄一日。無望作氣。坐犯違傲。恭俟鈇鉞。乃聖明。不惟不賜之罪。反紆移除之恩。顧今臺議方張。有非臣子言私之時。而病情如右。疏以替申。尤增死罪。竝乞亟命有司。議臣之慢。以警具僚焉。答曰。省疏具悉。疏辭可見卿憂愛之誠。另欲隨處理遣。醫官事。悉諭筵席。衰服不當用靴事。予意亦以爲然。觀於補編橫看圖。固暸然而今番服制。一遵戊申謄錄。其後獻議及受敎。似未照管。而到今追改。在所審愼。令禮官。博議於時原任大臣館閣諸臣在外儒臣以聞。卿其勿辭行公。
정조 10년
兵曹參判尹尙東疏曰。伏以。皇天不吊。臣民無祿。惟我春宮邸下。奄棄銅闈。宗社之無依。國勢之愈孤。環土含生。莫不奔走而號躃。伏況我殿下以聖人止慈之情。遭天倫無涯之慼。悲悼慟割。當作何懷。區區下情。誠不勝憂慮之至。如臣之曾忝講肆。周旋邇列者。震剝崩霣。寧欲無生。而抑又有情私之萬萬哀痛者。臣於向日。混被罔切之賞。濫躋非分之秩。適値有事。未及辭遜。居然之頃。遭此罔極。豈料稀世之殊榮。反爲終身之至慟。惝怳戰悸。如癡如狂。人之見臣。爲之代涕。況臣之情。當復何極。此際夏官新除。又及臣身。職名轉改。私情益蹙。手擎恩旨。有淚如逬。宿衛重任。不宜暫曠。固當卽日趨簉。以伸叩謝之忱。而其奈隱痛之私。不敢自安。實無以擧顔而出門。尙何忍彈冠而赴朝。窮隕恧蹙。無地自容。至若見職之人器不稱。有不暇刺口煩陳。以此悲慟之情。治疏乞免。見阻喉院。違召俟勘。荐承促敎。不獲已冒沒肅命。而仍因蹲據。實是私心之所不能忍者。玆申未徹之章。疾聲哀號於天地父母之前。伏乞聖慈。惻然垂諒。亟命收還臣新授資秩。以安賤分。仍治臣瀆澆之罪。以嚴朝綱。不勝萬幸。答曰。省疏具悉。何使予徒增疚懷。勿辭行公。
정조 10년
丙午六月初六日卯時。上御重熙堂。同副承旨入侍時。同副承旨李集斗。記事官金孝建。記注官承膺祚。記事尹行任。以次進伏訖。上命書傳敎曰。初一日鋤雨旣乏霑潤之益。伊後數日。烈陽杲杲。見今秧節已過。一霈尙靳。言念民事。豈勝渴悶。禱雨之擧。不容少緩。不卜日當遣近侍。設祭於木覓三角漢江。明日則國忌受香相値。再明日使之受香。諸執事另擇祝文。令文任撰進。昨見畿伯狀聞。再昨朝間。有犁雨所得處云。然則列邑所得雨澤。必有多寡。令道伯隨其緩急。自明日先爲虔禱之意知委。際又見錦伯狀聞。日昨雨澤。營下所得。至過三寸餘云。道內列邑。果皆均霑。而祈雨祭亦已停止乎。令廟堂行會錦伯處。使卽具由狀聞。命退。承史以次退出。
정조 10년
丙午六月初六日巳時。上御重熙堂。戶房承旨入侍時。左承旨趙興鎭。記事官金孝建李崑秀尹行任。以次進伏訖。上曰。今日坐直。誰也。興鎭曰。右副承旨同副承旨云矣。上曰。右副承旨。使之入侍。賤臣承命出。與右副承旨趙衍德。追入進伏。上曰。徐判府事書啓持入。賤臣承命奉入。命書敦諭訖。命退。諸臣以次退出。
정조 10년
丙午六月初六日申時。上詣魂宮。右副承旨與魂宮堂上入侍時。右副承旨李泰永。事變假注書李德鉉。記事官許鞏。魂宮堂上徐有隣。以次進伏訖。上命書大司諫李崇祜疏批訖。有隣曰。輦輿駕轎改裹仍用等節。已依下敎擧行。而其中有未及稟定者。適因言端。敢此仰達矣。駕轎涼座子及倚子踏掌。卽草綠禾紬。裌窓所塗。卽草綠紗。三面面紗。卽靑紗綠色。靑色旣與紅色有異。似當仍舊。而自下不敢擅便。何以爲之乎。上曰。竝仍用。可也。有隣曰。駕轎案息。係是紅禾紬。席座子及倚子踏掌。係是花紋。紅花紬。代以藍花紬。花紋席。代以別紋席。何如。上曰。依爲之。有隣曰。寶馬所蓋。係是紅氈。以黑氈或靑氈代用。何如。上曰。所用紅氈。以黑綿布裹用。可也。出擧條命退。諸臣以次退出。
정조 10년
行都承旨金頤柱魂宮入直。行左承旨黃昇源未肅拜。右承旨趙興鎭坐。左副承旨趙衍德坐直。右副承旨尹行元坐直。同副承旨李泰永坐。注書金孝建仕直一員未差。假注書李貞運魂宮入直。事變假注書李德鉉仕。
정조 10년
傳于趙興鎭曰。右承旨入寺。
정조 10년
趙興鎭啓曰。三角山木覓山漢江今初九日祈雨祭。遣近侍設行事。禮曹單子。啓下矣。承旨三員。當爲進去。何承旨進去乎。敢稟。傳曰。好雨伊始。雖未霈然。繼此周洽。方切顒竢。稍待晩來日氣更稟。可也。
정조 10년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
趙興鎭啓曰。御營廳將官來言。今日本廳軍兵。日次私留云矣。敢啓。傳曰。後日次爲之。
정조 10년
傳于尹行元曰。承旨前望單子入之。待下批牌招察任。
정조 10년
承旨前望單子入之。黃昇源落點。
정조 10년
李泰永啓曰。大司成李時秀。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
以大司成李時秀牌不進罷職傳旨。傳于李泰永曰。只推。待明朝牌招。
정조 10년
尹行元啓曰。藝文提學徐浩修。三牌不進。推考傳旨。今方捧入矣。祈雨祭祭文撰進。何等時急。而連事違召。無意出肅。事體所在。誠極未安。所當更請牌招。而係是一日四牌。何以爲之。敢稟。傳曰。更爲牌招。
정조 10년
尹行元啓曰。藝文提學徐浩修。屢度飭敎之下。懸牌闕外。終不承膺。揆以事體。極涉未安。從重推考。何如。傳曰。許遞。前望單子入之。
정조 10년
藝文提學前望單子入之。兪彦鎬落點。
정조 10년
傳于尹行元曰。以此敦諭。令偕來亞卿傳諭期於偕入。
정조 10년
以全羅監司狀啓。茂朱府使鄭若淳罷黜事。傳于李泰永曰。値此農時。且當祈雨。無論道內守令。各別擇差。與未下直守令。當日辭朝。
정조 10년
有政。吏批。判書李命植。參判趙時偉進。參議金宇鎭式暇。左副承旨趙衍德進。以尹承烈爲左尹。朴宗正爲兵曹佐郞。鄭良翰爲兵曹佐郞。徐侃修爲茂朱府使。
정조 10년
再政。以朴天衡爲大司諫。
정조 10년
兵批。判書鄭昌聖病。參判尹尙東入直進。參議柳誼。參知李蘷病。右副承旨尹行元進。副司直金思穆李敬養沈豐之李謙彬趙城鎭竝單付。
정조 10년
以京畿監司雨澤狀啓。傳于趙衍德曰。夜雨近寸。而只以四分登聞。果何故也。且與驟雨有異。咫尺城畿。豈有多寡之殊。此必測量不審之致。卿則推考。後勿如是之意。回諭。
정조 10년
以京畿監司雨澤狀啓。傳于趙衍德曰。當此宵旰悶旱之時。夜聞簷鈴。憧憧不能安寢。知七分水深。在於曉頭。而本營則今於浸午之後。始爲登聞。已極稽忽。無論多寡。旣得雨澤。則禱雨之擧。停仍間無一言槪及者。此亦疎漏之一端。纔有問備之敎。姑不處分。其委折。據實狀聞事。回諭。
정조 10년
趙衍德。以禮葬都監郞廳。以都提調意啓曰。書寫官四員。依下敎原單子中改付標以入之意。敢啓。傳曰。知道。
정조 10년
尹行元。以戶曹言啓曰。卽接廣興倉所報。則依傳敎。六月朔祿俸。更爲輸納于西部龍山坊判府事徐命善所住處。則以爲。恩旨愈勤。罪戾冞增。不敢祗受常廩。惟願遄被嚴誅云。祿俸不爲領受。何以爲之。敢啓。傳曰。令倉官更爲輸送。